Vermiste Centurion-kleuter dood aangetrefSihle Ntuli Foto: Verskaf Sihle Ntuli, die driejarige kleuter wat Saterdag tydens ŉ kinderpartytjie in Rooihuiskraal in Centurion verdwyn het, is Sondagoggend dood aangetref. “Sy ouers het ons in kennis gestel dat hy in die visdammetjie aangetref is,” het Mynhardt le Roux, ŉ lid van die Wierdabrug-gemeenskapspolisiëringsforum (GPF), aan Maroela Media bevestig. “Hy het verdrink.” Volgens Le Roux het hulle Saterdagmiddag inligting ontvang dat Sihle saam met ŉ man in sy 20’s gewaar is en die vermoede was dat hy saam met dié persoon na sy ouma se huis toe gestap het. “Ons was gisteraand by die ouma se huis, maar sy het gesê hy is definitief nie daar nie.” Die ouers het lede van die GPF vroeg Sondagoggend in kennis gestel dat Sihle se liggaam in die visdammetjie opgespoor is. Sihle was by ŉ kinderpartytjie in Slagveldstraat in Rooihuiskraal toe hy omstreeks 12:00 verdwyn het. ŉ Soekgeselskap is uitgestuur om in die Rooihuiskraal-omgewing na hom te soek. Kapt. Thomas Mufamadi, woordvoerder van die polisie, kon nog nie verdere besonderhede aan Maroela Media verskaf nie.